**Zi de vară**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-a trezit sărutul tău

dis-de-dimineaţă,

hai, grăbeşte-te iubito,

soarele se-nalţă!

A plouat aseară,

ceru-i mai senin,

plecăm pe răcoare

fânul să-l cosim.

Coasele le-am ascuţit

de lucesc în soare,

apă-n fedeleş am pus

şi-n paner mâncare.

Înjugat-am la car boii

totu-i pregatit,

vom munci din zori

până-n asfinţit.

Vântul face valuri, valuri,

în otava verde,

uită-te! un iepuraş

ce în lan se pierde.

Fiecare-şi are coasa

gata pregătită

şi parcela lui cea verde

toată-n flori gătită.

Coasa fâşîie şi iarba

în cascade-i la pământ,

un parfum divin înalţă

o boare de vânt.

La amiază soarele

este-n bolta cerului

şi trimite fierbinţi raze

pe întinsul câmpului.

Noi prânzim, ne odihnim,

cu apă ne răcorim

şi mai facem câte-o glumă

să ne veselim.

Către seară strângem fânul

şi încărcăm carul,

boii trag în jug alene,

praful urcă-n valuri.

Facem un popas

şi boii-i adăpăm la cişmea,

ne spalăm şi noi cosaşii,

în uluc, alăturea.

Ne aşteaptă-n prag bunica

cu plăcinte şi cu vin,

ne zâmbeşte şi ne-ndeamnă

să ne odihnim.

Mă adori,

ţi se citeşte gândul în privire...

ştiu, va fi o noapte caldă,

plină de iubire.